tartuNLP/wikipedia-smugri-20251201 huggingface dataset:
Kaljula

Kaljula on eesti perekonnanimi.
1930. aastate nimede muutmise kampaania käigus võeti Kaljula uueks nimeks kokku 129 korral, kui loobuti nimedest Klanberk neljal, Engelbrecht, Köstner, Tomann, Umberg ja Kirkmann kolmel, Karlsfrei, Klaumann, Mihkelson, Neitov, Sulli, Vilbaum ja Valkmann kahel juhul. Lisaks ka nimedest Ahboltin, Brafmann, Ehrlich, Greulich, Grusdam, Jäms, Kakkason, Kartohvel, Keskpaik, Klementa, Köönvärk, Krusentak, Kuptschal, Lammas, Müüliib, Näripä, Noorkukk, Puss, Soroegin, Vitte jne.
Statistika.
1. jaanuari 2024. aasta seisuga on perekonnanimi Kaljula 172 mehel ja 174 naisel. Perekonnanimede levikult on Kaljula meeste puhul 379. ja naiste puhul 407. kohal.
Perekonnanime Kaljula kandja on keskmiselt 43 aasta vanune (mediaanvanus on 43).
Kõige levinum on perekonnanimi Kaljula vanuserühmas 80–84, kus neid on 10 000 elaniku kohta 3,12, ja Viljandi maakonnas, kus neid on maakonna 10 000 elaniku kohta 12,56.
Serhi Sternenko

Serhi Sternenko (ukraina keeles "Сергій В'ячеславович Стерненко"; sündinud 20. märtsil 1995 Sadoves Odessa oblastis) on ukraina aktivist ja videoblogija.
Zuzana 2

155 mm SpGH ZUZANA 2 on Slovakkia liikurhaubits.
Ajalugu.
Zuzana 2-e on tootnud KONŠTRUKTA Defence.
Vene-Ukraina sõda.
Ukraina kasutas neid Vene-Ukraina sõjas. 2023. aasta juulis tellis Ukraina neid veel 16 eksemplari.
Parimate eriefektide Oscar

Parimate eriefektide Oscar (inglise keeles "Academy Award for Best Visual Effects") on Oscari-filmiauhinna üks kategooriatest. Auhinnaga tunnustab Ameerika Filmikunsti ja -teaduste Akadeemia eriefektide kunstnikku, kelle tööd on eelneval aastal ilmunud filmis hinnatud parimaks.
Esimest korda autasustati kategoorias esimesel Oscari galal 1929 nime all "Parimad tehnilised lahendused" ("Best Engineering Effects"), kui võitis Roy Pomeroy tehnilise töö eest filmis Tiivad.
2022. aasta seisuga on auhinna võitnud kolm täielikult animeeritud filmi: "Jõulueelne õuduslugu", "Kubo ja kaks pillikeelt" ja "Lõvikuningas".
Rekordilised kaheksa auhinda on võitnud Dennis Muren.
Parima lühidokumentaalfilmi Oscar

Parimate lühidokumentaalfilmi Oscar (inglise keeles "Academy Award for Best Documentary Short Film") on Oscari-filmiauhinna üks kategooriatest. Auhinnaga tunnustab Ameerika Filmikunsti ja -teaduste Akadeemia eelneva aasta parimat lühidokumentaalfilmi. Akadeemia defineerib lühidokumentaalfilmi kui dokumentaalfilmi, mille kestus koos tiitritega pole rohkem kui 40 minutit.
Esimest korda autasustati kategoorias esimesel Oscari galal 1942, kui võitis Kanada teise maailmasõja propagandafilm "Churchill's Island".
Enim ehk kolm auhinda on kategoorias võitnud Charles Guggenheim. Filmistuudiotest on enim autasustatud National Film Board of Canada nelja võiduga ja Walt Disney Productions kolme auhinnaga.
Parima heli Oscar

Parima heli Oscar (inglise keeles "Academy Award for Best Sound") on Oscari-filmiauhinna üks kategooriatest. Auhinnaga tunnustab Ameerika Filmikunsti ja -teaduste Akadeemia parimat või eufoonilisimat miksimist, helisalvestust, helikujundust ja helimontaaži. 
Algselt autasustati kategoorias filmistuudiote heliosakondi, kuid 1970. aasta galast hakati reegli muudatuse tõttu autasustama kindlaid helitehnikuid. Esimesed helitehnikuid, kes auhinna võitsid, olid Murray Spivack ja Jack Solomon töö eest filmis "Hello, Dolly!".
Enim ehk viis korda on auhinna võitnud Thomas T. Moulton, Douglas Shearer ja Fred Hynes.
Parima jumestuse ja soengu Oscar

Parima jumestuse ja soengu Oscar (inglise keeles "Academy Award for Best Makeup and Hairstyling") on Oscari-filmiauhinna üks kategooriatest. Auhinnaga tunnustab Ameerika Filmikunsti ja -teaduste Akadeemia parimaid jumestuskunstnikke ja juuksestiliste töö eest eelneval aastal ilmunud filmis.
Esimest korda autasustati kategoorias 1982. aasta galal nime all "Parima jumestuse Oscar" ("Academy Award for Best Makeup"), kui võitis Rick Baker töö eest filmis "Ameerika libahunt Londonis".
Alates 2013. aasta Oscari auhindadest kannab kategooria praegust nime. 
Enim ehk seitse auhinda on võitnud Rick Baker, kes hoiab ka 11 nominatsiooniga nominatsioonide rekordit.
Kattai

Kattai on eesti perekonnanimi.
Statistika.
2022. aasta 1. jaanuari seisuga oli Eestis perekonnanimi Kattai 476 inimesel: 213 mehel ja 263 naisel. Perekonnanimede levikult oli Kattai meeste puhul 262. kohal ja naiste puhul 217. kohal.
Perekonnanimi Kattai oli kõige levinum vanuserühmas 5–9 aastat, kus seda oli 10 000 elaniku kohta 4,74. Nimi oli kõige sagedasem Valga maakonnas, kus sellist nime kandis maakonna 10 000 elaniku kohta keskmiselt 20,51 inimest.
19. sajandi algul pandi pärisorjusest vabastamise käigus peamiselt Tartumaa ja Võrumaa eri kihelkondade 15 mõisavallas talupoegadele nimedeks Kaddai, Kaddaj, Kattaj, Kattay, Katai ja Kattai.
Koitla

Koitla on eesti perekonnanimi.
Statistika.
2022. aasta 1. jaanuari seisuga oli Eestis perekonnanimi Koitla 287 inimesel: 138 mehel ja 149 naisel. Perekonnanimede levikult oli Koitla meeste puhul 518. kohal ja naiste puhul 529. kohal.
Perekonnanimi Koitla oli kõige levinum vanuserühmas 20–24 aastat, kus seda oli 10 000 elaniku kohta 3,14. Nimi oli kõige sagedasem Järva maakonnas, kus sellist nime kandis maakonna 10 000 elaniku kohta keskmiselt 9,45 inimest.
Nimede eestistamise käigus võeti 1935–1940 aastal Koitla uueks nimeks kokku 85 korral, kui loobuti nimedest Anderson, Jakobson, Karklin, Koch, Kroll, Kruusmann ja Peterson kahel juhul, aga ka nimedest Eskoson, Freienthal, Goldschmitt, Kalker, Karlsfrei, Kautlenbach, Klechtenberg, Koikson, Kõlkar, Kommi, Kovbassa, Külvander, Schröder, Vastopea jne.
Karl Marxi nimeline kolhoos (Pärnu rajoon)

Karl Marxi nimeline kolhoos tegutses aastatel 1949–1960 Pärnu rajoonis. 
Kolhoosi asutamiskoosolekule 27. märtsil 1949 Jäärja rahvamajja kogunes 35 Jäärja ja Kiisa küla talupoega. Esimeheks valiti kohalik Joonas Mihkelson. Kolhoosi astus 35 majapidamist ja maad tuli kokku umbes 1800 ha. Majapidamistest hakati koguma põllutööriistu, mille kolhoosi sepp J. Teearu üle vaatas ja vajadusel remontis.
8. märtsil 1960 moodustati kolmest kolhoosist – Jäärjas tegutsenud Karl Marxi, Ristikülas tegutsenud Lenini-nimelisest ja Pärnu linna külje al tegutsenud Koidula-nimelisest kolhoosist – Nõmme sovhoos.
Kotava keel

Kotava keel on väljapakutud tehiskeel (abikeel), mis paneb rõhku kultuurilisele neutraalsusele.
Keele nimi tähendab "ühe ja kõigi keel". Keel on peamiselt tuntud prantsuse keele kõnelejate hulgas ja enamik selle keele õppematerjale on prantsuse keele põhjal.
Rahva Võit (Rakvere rajooni kolhoos)

Kolhoos “Rahva Võit” asutati Moora külas 7. detsembril 1948.
21. detsembril kinnitati kolhoosi põhikiri ja valiti esimeheks sõjaveteran Vladimir Laur. 1949. aasta kevadel liitusid kolhoosiga Kellavere küla talunikud.
15. jaanuaril 1970 ühendati kolhoosid "Säde", "Rahva Võit" ja "Koidula" Laekvere kolhoosiga.
Esimeesteks olid:
Jeux sans frontières

"Jeux sans frontières" (JSF; prantsuse keeles 'piirideta mängud') oli Euroopa Ringhäälingute Liidu üleeuroopaline telemäng, mida näidati aastatel 1965–1982 ja uuesti 1988–1999. Mängus võistlesid üksteisega mitmed Euroopa linnad. 
Kõrgajal vaatas mängu ligi 110 miljonit vaatajat üle Euroopa.
Mäng põhines prantsuse telemängul "Intervilles", kus võistlesid omavahel Prantsusmaa linnad, ja mis oli ka president Charles de Gaulle'i isiklik lemmik. Pärast Élysée lepingut käis de Gaulle välja idee võistluse loomiseks prantsuse ja saksa noorte vahel riikidevahelise sõpruse tugevdamiseks, mispeale Intervillesi saatejuht Guy Lux ja Claude Savarit levitasid ideed ka teistes Euroopa riikides. Esimesel mängul 1965. aastal osalesid Prantsusmaa, Lääne-Saksamaa, Itaalia ja Belgia (igast riigist kolm linna). Lõpptulemuseks oli viik Ciney (Belgia) ja Saint-Amand-les-Eaux' (Prantsusmaa) vahel. Esimesel kahel võistlusel olid sportlikud osad ja stuudiotes toimunud viktoriinid.
Esimesed kaks mängu koosnesid eelvooru võistlusest kahe linna vahel eri riikidest, seejärel kohtusid poolfinaalides iga riigi parima tulemusega linnad ja finaalis kaks paremat.
1967. aastast viktoriinid kaotati ja võistlused muutusid koomilisemaks, nüüd toimusid eelvooru võistlused igas osalevas riigis (välja arvatud viimased kolm 1996–1999), poolfinaale enam ei toimunud. Ühel eelvooru võistlusel osales igast riigist üks linn, finaali pääsemise tagas tavaliselt eelvooru võistluse võit. Kui mõnest riigist võitis mitu linna eelvooru võistluse või mitte ükski linn ei võitnud ühtegi, siis pääses finaali vastava riigi parima tulemusega linn. Võistlejad kandsid kentsakaid suuri vahulateksist kostüüme ja sooritasid kummalisi ülesandeid naljakates mängudes. Võistkonnad ei saanud valida, kes nende liikmetest mõnes mängus osaleb. Seda tehti loosiga, seejärel lubati osalejad harjutama. Iga mängu eest sai iga võistkond skoori, mille "rahvusvahelised" kohtunikud liitsid kokku ja iga eelvooru võistluse võitjad said hõbedased auhinnad. Tuntud kohtunike seas olid šveitslased Gennaro Olivieri ja Guido Pancaldi.
Võtted toimusid üldiselt Euroopa suvekuudel ja välitingimustes, kuid mõnikord ka siseruumides, tihti ajaloolistel turuväljakutel või kuulsates hoonetes.
Ainus riik, mis osales kõigil JSFi mängudel, oli Itaalia. Prantsusmaa ei osalenud 1969. aastal televisioonitöötajate streigi tõttu ja aastatel 1993–1996; Šveits ei osalenud 1965–1966 ja 1988–1992. Ainult üks kord on osalenud Tšehhoslovakkia (1992, viimane aasta enne riigi lagunemist), Tuneesia (1992) ja Liechtenstein (1976).
Transiit

Transiit on riiki läbiv vedu, mille alg- ja sihtpunkt asuvad väljaspool antud riigi territooriumi. Transiidiks ei loeta tegevusi, mis hõlmavad antud riigi piiril kauba peale- või mahalaadimist ühelt veoliigilt teisele, näiteks meretranspordilt raudteetranspordile.
Transiitkaup.
Transiitkaup on kaup, mida veetakse läbi aruannet esitava riigi peale- ja mahalaadimiskohtade vahel, mis ei asu aruannet esitavas riigis.
Tolliprotseduurid.
Tolliseadustiku järgi on kehtestatud kaupade hõlpsam liikumine kahe või enama tolliterritooriumi vahel ilma, et tuleks täita kõiki tolliterritooriumile sisenemise või väljumise formaalsusi ja maksta üldkorras makstavaid tolli- jm makse. Euroopa Liidu liikmesriikide territooriumid moodustavad ühtse tolliterritooriumi ning sellel territooriumil kehtivad ühesugused kaubaveo eeskirjad. Selleks, et suunata kaubavood kiiresti riigi piirilt sisemaale, rakendatakse kaubale transiidi protseduuri. Kaubavedu ühenduse territooriumil asuvast ühest punktist teise toimub ühenduse transiidiprotseduuri või TIR märkmiku alusel. TIR-märkmik on tollidokument, mis hõlbustab TIR-konventsiooniga ühinenud riikide piiride ületamisel tehtavaid tolliprotseduure.
Fly jõgi

Fly on Paapua Uus-Guinea pikkuselt teine jõgi. Selle pikkus on 1060 km. Uus-Guinea saarel on Fly Sepiki ja Mamberamo järel pikkuselt kolmandal kohal. 
See voolab peamiselt Lääneprovintsis, kus moodustab väiksel määral riigipiiri Paapua Uus-Guinea ja Indoneesia vahel. Jõe piirkond on hõredalt asustatud, umbes 1–2 in/km².
Fly jõe estuaar on suudmealas 56 km lai. Jõgi suubub Paapua lahte. Jõe deltas asub palju soiseid saari, millest suurimad on Kiwai (359 km²), Purutu (186 km²) ja Wabuda (109 km²). Saartel on mangroove ja nipapalme. Jõe kallas on kaetud vihmametsaga. Fly jões elutseb üle 110 kalaliigi, kellest seitse on endeemid. Fly on Kikori kõrval suurima bioloogilise mitmekesisusega jõgesid Uus-Guineas. Fly suurimad lisajõed on Strickland ja Ok Tedi, mida on mõjutanud vase- ja kullakaevandamine. Fly on laevatatav Kiungast kuni 800 km ülesvoolu.
Fly jõe delta avastas 1842. aastal Briti mereväeohvitser Francis Price Blackwood korveti HMS Fly pardal. Aastatel 1875–1877 jõudis Itaalia maadeuurija ja loodusteadlane Luigi D'Albertis aurulaeva Neva pardal ülesjõge enam kui 900 km kaugusele Uus-Guinea sisemaale, mis oli kaugem koht saarel, kuhu Euroopa maadeavastajad jõudnud olid.
Њ

Њ (њ) on kirillitsa täht, mis on kasutusel makedoonia, udehe ja itelmeeni keeles ning serbia, montenegro ja bosnia keele kirillitsas kirjutamisel. Њ on ligatuur tähtedest Н ja Ь. Seda kasutatakse palataliseeritud nasaali /nʲ/ (IPA: ɲ) märkimiseks.
Њ on makedoonia tähestiku 18. täht ja serbia tähestiku 17. täht.
Seda translitereeritakse ladina kirjas enamasti digraafiga Nj / nj, aga ka tähega ń või ņ.
Parima loo Oscar

Parima loo Oscar (inglise keeles "Academy Award for Best Story") oli Oscari-filmiauhinna üks kategooriatest. Auhinnaga tunnustas Ameerika Filmikunsti ja -teaduste Akadeemia isikut, kes kirjutas filmile loo tahumatul kujul, enne kui teine stsenarist selle stsenaariumiks kohandas.
Esimest korda autasustati kategoorias esimesel Oscari-galal 1929, kui võitis Ben Hecht loo eest filmile "Underworld". Auhinda jagati viimast korda 1957. aasta tseremoonial.
Parima lavastaja abi Oscar

Parima lavastaja abi Oscar (inglise keeles "Academy Award for Best Assistant Director") oli Oscari-filmiauhinna üks kategooriatest. Auhinnaga tunnustas Ameerika Filmikunsti ja -teaduste Akadeemia parimat lavastaja abi eelneval aastal linastunud filmis.
Esimest korda autasustati kategoorias 1934. aasta galal, kui võitsid Charles Barton, Scott Beal, Charles Dorian, Fred Fox, Gordon Hollingshead, Dewey Starkey ja William Tummel. Viimast korda jagati auhindu 1938. aasta tseremoonial.
Parima tantsukunsti Oscar

Parima tantsukunsti Oscar (inglise keeles "Academy Award for Best Dance Direction") oli Oscari-filmiauhinna üks kategooriatest, milles jagati auhinda ainult kolmel aastal 1936–1938. Auhinnaga tunnustas Ameerika Filmikunsti ja -teaduste Akadeemia parimat koreograafi tantsunumbri eest eelneval aastal ilmunud filmis või filmides.
Chefchaouen

Chefchaouen (araabia keeles شفشاون, "Shafshāwan"; ka Chaouen (berberi keeles ⴰⵛⵛⴰⵡⵏ, "Ashawen")) on linn Maroko loodeosas. See on samanimelise provintsi keskus ning tuntud enda sinakate ehitiste poolest. Chefchaouen asub Tangerist ja Tétouanist lõunas.
Chefchaouen rajati enne Granada Emiraadi rekonkistat sõjaväebaasina ning selle rahvaarv kasvas hiljem tänu Pürenee poolsaarelt põgenenud moslemite ja juutide sisserände tõttu kiiresti. Linna majandus on ajalooliselt toetunud oliivi- ja viigipuuistandustele, teravilja ja oliivide jahvatamiseks mõeldud vesiveskitele, naha-, raua-, riide- ja puussepatööle keskendunud käsitööle ja peamiselt suvel toimuvale turismile.
Parima helimontaaži Oscar

Parima helimontaaži Oscar (inglise keeles "Academy Award for Best Sound Editing") oli üks filmiauhinna Oscari kategooriaid. Auhinnaga tunnustas Ameerika Filmikunsti ja -teaduste Akadeemia helirežissööri, kelle eelneval aastal linastunud filmi helindamine ja helimontaaž oli hinnatud parimaks. 
Esimest korda autasustati kategoorias 1964. aasta tseremoonial, kui võitis Walter Elliott töö eest filmis "It's a Mad, Mad, Mad, Mad World". Auhind anti viimast korda välja 2020. aasta Oscari-galal, pärast seda liideti senine kategooria Parima häälemiksimise Oscariga kategooriasse "Parima heli Oscar".
Kampus (perekonnanimi)

Kampus on eesti perekonnanimi.
Statistika.
2022. aasta 1. jaanuari seisuga oli Eestis perekonnanimi Kampus 211 inimesel: 94 mehel ja 117 naisel. Perekonnanimede levikult oli Kampus meeste puhul 888. kohal ja naiste puhul 741. kohal.
Perekonnanimi Kampus oli levinumaks nimeks vanuserühmas 25–29 aastat, kus seda oli 10 000 elaniku kohta 2,63. Nimi oli kõige sagedasem Jõgeva maakonnas, kus sellist nime kandis maakonna 10 000 elaniku kohta keskmiselt 4,66 inimest.
19. sajandi algul pandi pärisorjusest vabastamise käigus Tartumaal Rannu kihelkonna Tamme ja Rõngu kihelkonna Aakre mõisavaldades, samuti Võrumaal Urvaste kihelkonna Kärgula ning Viljandimaal Helme kihelkonna Riidaja mõisavaldades talupoegadele perekonnanimeks Kampus.
Nimede eestistamise käigus loobuti nimest Kampus ühel korral, kui 1939. aastal võeti uueks nimeks Merilo.
Public Enemy

Public Enemy on ameerika hiphopansambel, mille moodustasid Chuck D ja Flavor Flav Long Islandil New Yorgis 1985. aastal. Nende 1988. aastal ilmunud albumit "It Takes a Nation of Millions to Hold Us Back" peetakse räppmuusika klassikaks ja üheks mõjukaimaks albumiks.
2013. aastal võeti ansambel Rock'n'rolli Kuulsuste Halli liikmeks. 2020. aastal pälvis ansambel elutöö-Grammy.
Tiina Torop

Tiina Torop (1969. aastani Tiina Kampus) (sündinud 21. juunil 1950 Tartus) on eesti kergejõustiklane, treener ja spordipedagoog.
Haridus.
Ta on lõpetanud 1968. aastal Tartu 1. Keskkooli, 1972. aastal Tartu Riikliku Ülikooli kehakultuuri alal ning 1980. aastal Tartu Riikliku Ülikooli aspirantuuris. 
Sportlaskarjäär.
Tiina Torop alustas kergejõustikutreeninguid 1960. aastal. Tema treenerid on olnud Milvi Haljasmaa, Endel Eedla, Hans Torim, Valter Kalam, Fred Kudu ja Arvo Lillestik. Ta on tulnud viiel korral individuaalselt Eesti meistriks (1971. ja 1973. aastal 100 m jooksus ning 1971., 1974. ja 1980. aastal kaugushüppes), samuti neljakordseks meistriks 4x100 m teatejooksus. Torop on tulnud ka viiekordseks sisekergejõustiku Eesti meistriks (1971., 1973. ja 1979. aastal 60 m jooksus ning 1971. ja 1972. aastal kaugushüppes).
Torop on võistelnud 13 korda Eesti koondises. Tema isiklikud rekordid on 60 m jooks 7,63 sek; 100 m jooks 12,1 sek; kaugushüpe 6,10 m.
Treeneri- ja pedagoogitöö.
Tiina Torop on töötanud TRÜ Spordiklubi treenerina, on olnud TRÜ kergejõustikukateedri õppejõud ja Tartu Ülikooli kehakultuuriteaduskonna spordikeskuse õpetaja, hiljem ka Tallinna Ülikooli lektor. Tema õpetatavad ained on peamiselt kiir- ja tõkkejooks, kaugushüpe ning mitmevõistlus. Torop on koostanud rohkesti kergejõustikualaseid õppematerjale ja kirjutanud teadusartikleid, teinud kaastööd ajakirjandusele. 
Tiina Torop on olnud Eesti koondise hüppajate vanemtreener ning on Tartu Ülikooli Akadeemilise Spordiklubi treener (kutsenimetus: kergejõustiku meistertreener, 2016. aastast), lisaks on töötanud kergejõustikutreenerina Soomes. 2012. aastal pälvis Torop Euroopa Kergejõustikuliidu (EAA) treeneritöö auhinna.
Ta on kuulunud Eesti Kergejõustikuföderatsiooni presiidiumi ja Eesti Spordiselts Kalevi treenerite nõukogu eestseisusse, lisaks on olnud 2005.–2009. aastal Kergejõustikuliidu kutsekomisjoni esimees ja 2009.–2017. aastal Eesti Olümpiakomitee kergejõustikutreenerite kutsekomisjoni liige.
Tema juhendatavate seas on olnud näiteks Taimi Kõnn, Ene Jürisma, Virge Viss, Liivi Kukk, Annely Ojastu, Urmas Treiel, Rene Oruman, Diana Suumann, Õilme Võro.
Isiklikku.
1969. aasta septembrist on ta abielus Peeter Toropiga. Paaril on tütar Liisi (1991) ja poeg Kaarel (1992).
Harkivi Polütehniline Instituut

Harkivi Polütehniline Instituut (ukraina keeles Національний технічний університет «Харківський політехнічний інститут») on kõrgkool (tehnikaalane rahvusülikool) Ukrainas Harkivis.
Ajalugu.
2022. aasta juuni teises pooles sai sõjategevuses kannatada õppeasutuse spordikompleks, mis osaliselt hävis.
Kilt (seelik)

Kilt (gaeli keeles "fèileadh", iiri keeles "féileadh", inglise keeles "kilt") on ruuduline (tartan) villasest riidest Šoti meesteseelik.
Ajalugu.
Algselt kanti suurt tükki volditud kangast, mille üks osa ulatus üle õla ning seoti vööga kinni – seda sai vajadusel keebina kasutada –, kuid 18. sajandi paiku hakati seda tülikaks pidama, kuna see ei sobitunud euroopaliku pintsakuga ning hakkas kujunema kilt.
Tegumood.
Kildil on kindel pikkus ja lõige: kandja põlvitamise ajal peab äär ulatuma maha ning sellest lühemat või pikemat rõivaeset loetakse seelikuks. Käsitööna valmistatava kildi koostamisele kulub meistril mitu päeva ning kuni 8 meetrit villast kangast, millest enamik jääb kandja seljataha kildi voltidesse. 
Kildi juurde kuuluvad: 
Tartan.
Kilte katab ruudumuster ehk tartan, mis on igal klannil erinev ning oleneb sageli klanni piirkonnas kasvavatest värvitaimedest, kuid tänapäeval on ka piirkondlikud tartanid või organisatsioonide mustrid. Ruudumustrite üle peetakse arvet (üle 14 000 mustri) ja 2005. aastal määrati Eestile oma muster, mis on tuletatud Eesti lipuvärvidest ning Šotimaa kuningliku lipu värvidest.
Kannike (perekonnanimi)

Kannike on eesti perekonnanimi.
Statistika.
2022. aasta 1. jaanuari seisuga oli Eestis perekonnanimi Kannike 41 inimesel: 25 mehel ja 16 naisel. Perekonnanimede levikult oli Kannike meeste puhul 4807. kohal ja naiste puhul 8524. kohal. Perekonnanime Kannike kandja on keskmiselt 49 aasta vanune.
Nimede eestistamise käigus võeti 1936.–1939. aastal Kannike uueks nimeks kokku 5 korral. Albus ja Amblas loobuti nimest Kannika, Viljandis nimest Koller ning Halingas nimest Markson.
Varta

Varta (ukraina keeles Спеціалізований бронеавтомобіль «Варта») on Ukrainas valmistatud soomusauto.
Esimene Mai

Esimene Mai oli Eesti NSVs mitme kolhoosi nimi.
Esimene Mai (Kingissepa rajooni kolhoos)

"Esimese Mai" kolhoos (kasutusel ka 1. mai kolhoos) oli kolhoos, mis tegutses Saaremaa vallas, Pähkla külas 1948–1970 aastatel.
Kollektiviseerimise laine tõttu tekkis Pähklas Saaremaa teine kolhoos nimega 1. mai kolhoos ning see rajati 1948. aasta suvel. Esimeseks esimeheks sai sama küla Rehe talu peremees Mihail Lepik. 
Kolhoosil oli mitu lauta: rehelaut noorloomadega, pulli- ja lehmalaut ning kaks väiksemat sigalat. Kui valmis uus sigalakompleks, said varasematest sigalatest eraldi noorlooma- ja vasikalaut.
Kolhoosil oli oma saekaater, viljaait, töökoda, ladu, õunapuuaed, sigala ja viljaait. Kolhoos oli võimas ja sellel oli oma suur töökoda, kus hoiti kolhoosi tehnikat. See oli üks tugevamaid kolhoose Saaremaal. Kolhoosi keskus oli Pähkla mõisahoones, kus peeti ka suuremaid koosolekuid ja üritusi.
1970. aastal ühinesid 1. mai kolhoos Pähklas, Kaardiväelase kolhoos Saial ning Vanemuise kolhoos Lahekülas üheks suureks V. I. Lenini nimeliseks kolhoosiks.
Kenitra

Kenitra (araabia keeles القُنَيْطَرَة, "al-qunayṭara" ehk "väike sild", berberi keeles ⵇⵏⵉⵟⵔⴰ, "Qniṭra", prantsuse keeles "Kénitra") on linn Maroko loodeosas. Aastatel 1932–1956 oli selle nimi Port Lyautey. Kenitra on Sebou jõe sadamalinn, aastal 2014 elas seal 431 282 inimest. See on üks kolmest Rabat-Salé-Kénitra piirkonna suurlinnast ja Kénitra provintsi keskus. Kõlma sõja ajal asus Kenitras Ameerika Ühendriikide sõjaväebaas.
Andrius Gudžius

Andrius Gudžius (sündinud 14. veebruaril 1991 Kaunases) on Leedu kergejõustiklane, kettaheitja, maailmameister ja Euroopa meister.
Gudžius võitis 2017. aasta maailmameistrivõistlustel Londonis kulla teisel katsel heidetud tulemusega 69.21. 2018. aastal Berliinis tuli ta Euroopa meistriks tulemusega 68.46. 2022. aasta maailmameistrivõistlustel sai ta tulemusega 67.55 pronksmedali. Olümpiamängudel on tema parimaks tulemuseks 2021. aastal Tōkyōs saadud 6. koht.
Gudžiuse isiklik rekord kettaheites on 69.59 meetrit, mis on heidetud 10. juunil 2018 Stockholmis.
Aastatel 2017 ja 2018 on ta valitud Leedu aasta meessportlaseks.
Porin Ässät

Porin Ässät on Soome jäähokiklubi, mis mängib Soome jäähokiliigas. Meeskond asub Poris. Kolm korda on nad tulnud Soome meistriks (1971, 1978 ja 2013).
Moulay Idriss Zerhoun

"See artikkel räägib linnast. Valitseja, kelle järgi linn nimetatud on, kohta vaata artiklit Idris I (Maroko). Valitseja, kelle mausoleum Fesis asub, kohta vaata artiklit Idris II (Maroko). Mausoleumi kohta vaata artiklit Moulay Idris II zawyia."
Moulay Idriss (ka Moulay Driss Zerhoun või Zerhoun, araabia keeles مولاي إدريس زرهون) on linn Maroko põhjaosas Fès-Meknèsi piirkonnas. See asub kahel kõrgendikul Zerhouni mäe jalamil. Linnas on Maroko esimese moslemist valitseja Idris I, kelle järgi linn ka nime saanud on, haud. Moulay Idris asub Meknesi lähedal ja sealt on näha paar kilomeetrit eemal asuva Berberi-Rooma linna Volubilise jäänuseid.
Riis (perekonnanimi)

Riis on perekonnanimi. 
2022. aasta 1. jaanuari seisuga oli Eestis perekonnanimi Riis 215 inimesel: 96 mehel ja 119 naisel. Perekonnanimede levikult oli Riis meeste puhul 859. kohal ja naiste puhul 719. kohal. Nimi on levinuim Saare maakonnas, kus neid oli 10 000 elaniku kohta 8,92.
Los Angelese Filmikriitikute Ühenduse parima naispeaosatäitja auhind

Los Angelese Filmikriitikute Ühenduse parima naispeaosatäitja auhind (inglise keeles "Los Angeles Film Critics Association Award for Best Actress") on filmiauhind, mida annab 1975. aastast välja Los Angelese Filmikriitikute Ühendus.
Kolm korda on auhinna võitnud Meryl Streep. Kaks korda on võitnud Sally Hawkins, Holly Hunter ja Sissy Spacek.
Kappel (perekonnanimi)

Kappel on perekonnanimi.
Statistika.
2022. aasta 1. jaanuari seisuga on Eestis perekonnanimi Kappel alla viiel mehel ja alla viiel naisel. Perekonnanimede levikult on Kappel meeste puhul 31526. ja naiste puhul 27401. kohal.
19. sajandi algul pandi pärisorjusest vabastamise käigus Tartumaal Tartu-Maarja kihelkonna Vasula mõisavallas, samuti Läänemaal Reigi kihelkonna Kõrgessaare ning Lauka ja Hanila kihelkonna Uue-Virtsu mõisavaldades talupoegadele perekonnanimeks Kappel.
Nimede eestistamise käigus loobuti nimest Kappel kolmel korral, kui 1937.–1938. aastal võeti uueteks nimedeks Hiiumaal Kõrgesaare vallas Kirss, Läänemaal Kolovere-Kalju vallas Koppelmaa ning Nõmme linnas Sinilaine.
Zaozjorsk

Zaozjorsk (vene keeles Заозёрск) on kinnine linn Venemaal Murmanski oblastis, Barentsi mere Motovski lahe kaldal.
Asulale pandi alus 1958. aastal Zaozjornõi (Заозёрный) nime all ja see oli mõeldud baasiks Nõukogude tuumaallveelaevastikule. Aastatel 1972–1981 kandis see kirjavahetuses koodnime Severomorsk-7 (Североморск-7). 1981. aastal anti asulale linnaõigused ja see nimetati ümber Zaozjorskiks, 1994. aastani oli uueks koodnimeks Murmansk-150 (Мурманск-150).
2010. aasta rahvaloenduse järgi elas linnas 11 199 inimest. 2002. aasta rahvaloenduse järgi oli elanike arv 12 687.
Sengilei

Sengilei on linn Venemaal Uljanovski oblastis, Sengilei rajooni keskus. Asub Kuibõševi veehoidla paremkaldal, Uljanovskist 70 km lõuna pool.
2021. aastal oli linnas 6182 elanikku.
Ajalugu.
Asula tekkis 1666. aastal rajatud kasakate kindluse juurde. Linnaõigused sai 1780. aastal. 18. sajandil oli linna teravilja- ja jahukaubanduse keskus. 1925 võeti linnaõigused ära, kuid 1943. aastal sai taas linnaks. 1954. aastal jäi osa linnast veehoidla alla ja viidi uude kohta. 
Linnas on masinaehitus-, ehitusmaterjalide ja mööblitööstuse ettevõtteid.
2022. aasta ujumise maailmameistrivõistlused

2022. aasta ujumise maailmameistrivõistlused (õieti 2022. aasta veealade maailmameistrivõistlused, inglise keeles "2022 World Aquatics Championships") on 19. maailmameistrivõistlused ujumises. Võistlused toimuvad 17. juunist 3. juulini Ungari pealinnast Budapestis.
2021. aasta MM-võistlused pidid toimuma Jaapanis Fukuokas 2022. aasta suvel pärast seda, kui need lükati 2021. aastast edasi, et võtta arvesse sel aastal hilinenud 2020. aasta suveolümpiamänge. 2022. aasta jaanuaris teatati aga, et Fukuoka võistlus lükatakse Omicroni koroonatüve leviku ja Jaapani pandeemiameetmete tõttu teist korda edasi 2023. aastasse. Maailmameistrivõistluste vahele jäänuks tervelt neli aastat ning 2020. ja 2024. aasta suveolümpiamängude vahel oleks toimunud ainult üks MM-võistlus.
7. veebruaril 2022. aastal teatas FINA, et Budapest sai 17. juunist kuni 3. juulini 2022. aastal peetavate erakorraliste meistrivõistluste võõrustaja õigused, et tagada, et sportlastel on suvel ülemaailmne veespordi meistrivõistlus 2022. aastal.
See on teine ​​kord, kui Budapest viis aastat pärast 2017. aasta maailmameistrivõistlusi ujumise maailmameistrivõistlusi võõrustab.
Võistlused toimuvad viiel spordialal: avaveeujumine, kujundujumine, ujumine, veepall ja vettehüpped. Kokku läheb jagamisele 74 medalikomplekti.
Mastiff (soomusauto)

Mastiff on Suurbritannia soomusauto. 
Kirjeldus.
Relvastuses on 7,62 mm GPMG kuulipilduja, 12 mm kuulipilduja ja 40 mm granaadiheitja.
Taza

"Teiste kasutuste kohta vaata Taza (täpsustus)."
Taza (berberi keeles ⵜⴰⵣⴰ, araabia keeles تازة) on linn Maroko põhjaosas. See asub Rifi ja Kesk-Atlase mägede vahel, 120 km Fèsist idas ja 150 km Al Hoceimast läänes. Aastal 2019 elas linnas 148 406 inimest, Taza linn on Taza provintsi keskus.
Segarcea

Segarcea on linn Rumeenias Dolji maakonnas. Segarcea asub ajaloolises Olteenia piirkonnas, maakonnakeskusest Craiovast ligikaudu 25 km lõunas.
2011. aasta rahvaloenduse andmetel oli Segarcea elanikest rumeenlasi 84,34%, mustlasi 11,62% ja teistest rahvustest inimesi 0,08%. Rahvus oli teadmata 3,94%-l protsendil elanikest.
Mõisa on esmamainitud 1416. aastal, asulat 1557. aastal. Linnaõigused sai Segarcea 1968. aastal.
Segarcea on veinivalmistamise keskus.
Original Six

Original Six (prantsuse keeles: "six équipes originales") on meeskonnad, mis kuulusid National Hockey League'i (NHL) aastatel 1942–1967. Kuus meeskonda on Boston Bruins, Chicago Blackhawks, Detroit Red Wings, Montreal Canadiens, New York Rangers ja Toronto Maple Leafs. Pärast 25 hooaega liiga ainsate meeskondadena liitus nendega 1967. aasta NHL-i laienemise käigus kuus uut meeskonda.
Kuigi nime poolest võiks arvata, et need kuus meeskonda moodustasidki liiga, siis nii see ei ole. Algselt (1917) kuulusid neist kuuest NHL-i ainult Canadiens ja Maple Leafs (kelles viimane tegutses nime all Toronto Arenas) ning teised NHL-i liikmed olid Montreal Wanderers, Ottawa Senators ja Quebec Bulldogs. NHL-i alguskümnenditel kuulus vahepeal NHL-i veel mitmeid teisi võistkondi, aga teise maailmasõja ajal 1942. aastal vähendati osalevate meeskondade arvu kuue peale ja nii peetakse siis alles jäänud kuut meeskonda, kellest viimased liitusid liigaga 1926. aastal, traditsiooniliseks kuuikuks.
Original Six meeskonnad on NHL-i frantsiisidest võitnud kõige rohkem Stanley karikaid. Canadiensil on enim võite – 24. Maple Leafs, kes võitis Original Sixi ajastul oma viimase Stanley karika, on ainus meeskond algsest kuuikust, mis pole pärast 1967. aastal aset leidnud NHL-i laienemist Stanley karikale naasnud.
Los Angelese Filmikriitikute Ühenduse parima filmi auhind

Los Angelese Filmikriitikute Ühenduse parima filmi auhind (inglise keeles "Los Angeles Film Critics Association Award for Best Picture") on filmiauhind, mida annab 1975. aastast välja Los Angelese Filmikriitikute Ühendus.
Tăuții-Măgherăuș

Tăuții-Măgherăuș (ungari keeles "Miszmogyorós") on linn Rumeenias Maramureși maakonnas. Linn asub ajaloolises Marmaatia piirkonnas, maakonnakeskuse Baia Mare kesklinnast ligi 9 km läänes.
Linna haldusalasse kuulub kuus küla: Băița ("Láposbánya"), Bozânta Mare ("Nagybozinta"), Bușag ("Buság"), Merișor, Nistru ("Miszbánya") ja Ulmoasa ("Szilas"). 
2011. aasta rahvaloenduse andmetel oli Tăuții-Măgherăuși elanikest rumeenlasi 82,55%, ungarlasi 11,86% ja teistest rahvustest inimesi 1,21%. Rahvus oli teadmata 4,35%-l elanikest.
Asulat on esmamainitud 1216. aasta. Tăuții-Măgherăuș sai linnaõigused 2004. aastal.
Tăuții-Măgherăușis asub Baia Mare rahvusvaheline lennujaam.
Ifrane

"Linna kohta Antiatlases vaata artiklit Ifrane Atlas-Saghir. Linna kohta Liibüas vaata artiklit Yafran."
Ifrane (berberi keeles ⵉⴼⵔⴰⵏ, araabia keeles إفران) on linn Maroko põhjaosas Kesk-Atlase piirkonnas. Aastal 2014 elas seal 14 659 inimest. Linn asub merepinnast 1665 m kõrgusel ja on Fès-Meknèsi piirkonna Ifrane provintsi keskus. Kohalikus tamazighti keeles tähendab "ifran" koopaid.
Tänapäevase Ifrane'i linna asutasid prantslased Prantsuse protektoraadi ajal, kuna nad tahtsid ära kasutada sealset mägist kliimat. Ifrane'ist tehti oma tugipunkt mägedes või koloniaalasula. Kõrgel mägedes asuv Ifrane'i pakkus eurooplaste jaoks suvekuumusele leevendust. Tänapäeval käivad alpinistid Ifrane'is kõrgustega harjumas.
Ifrane'i asustati 16. sajandil, kui šarif Sîdî 'Abd al-Salâm enda kaaslastega Tizguiti orgu, tänapäevasest linnast 7 km kaugusele kolis. Ifrane on tänapäeval nii aedlinn, mägikuurort kui halduskeskus. Lisaks asub seal kõrgkool.
11. veebruaril 1935 mõõdeti Ifrane'is Aafrika mandri madalaim õhutemperatuur: −23,9 °C.
Câmpeni

Câmpeni (ungari keeles "Topánfalva", saksa keeles "Topesdorf") on linn Rumeenias Transilvaanias Alba maakonnas. Linn asub Arieși jõe ääres, maakonnakeskusest Alba Iuliast ligikaudu 52 km loodes.
Linna haldusalasse kuulub 21 küla: Boncești, Borlești, Botești ("Botesbánya"), Certege ("Csertés"), Coasta Vâscului, Dănduț, Dealu Bistrii, Dealu Capsei, Dric, Fața Abrudului, Florești, Furduiești, Mihoești, Motorăști, Peste Valea Bistrii, Poduri, Sorlița, Tomușești, Valea Bistrii, Valea Caselor ja Vârși ("Virs").
Asulat on esmamainitud 1565. aastal. Linnaõigused sai Câmpeni 1961. aastal.
Câmpeni on etnogeograafilise Țara Moțilori regiooni keskus.
Izjumi rajoon

Izjumi rajoon on rajoon Ukrainas Harkivi oblastis. Rajooni halduskeskus on Izjumi linn.
2020. aastal toimunud haldusreformi käigus liideti Izjumi rajooniga Balaklija, Barvinkove ja Borova rajoon ning Izjumi linn.
Oleksandr Kossõnskõi

Oleksandr Kossõnskõi (ukraina keeles "Олександр Юрійович Косинський"; sündinud 26. jaanuaril 1978 Rava-Ruskas) on Ukraina sõjaväelane.
13. kaardiväe tankipolk

13. tankipolk (vene keeles "13-й гвардейский танковый Шепетовский Краснознамённый, орденов Суворова и Кутузова полк") on Venemaa Föderatsiooni Relvajõudude väeüksus 4. tankidiviisis, mis on osa 1. tankiarmeest.
Anina

Anina (saksa keeles "Steierdorf", ungari keeles "Stájerlakanina") on linn Rumeenias Caraș-Severini maakonnas. Linn asub ajaloolises Banaadi piirkonnas, maakonnakeskusest Reșițast ligikaudu 24 km lõunas.
Linna haldusalasse kuulub üks küla: Steierdorf ("Steierdorf", "Stájerlak").
Asula on rajatud 1773. aastal.
Kivisütt kaevandati Aninas alates 1790. aastal. Kivisöe kaevandamine lõpetati 2006. aastal.
2002. aastal leiti Aninast Pestera cu Oase koopast Euroopa vanimad kromanjoonlaste ehk pärisinimeste säilmed, mille vanus on 37 800 aastat.
Reșița

Reșița (saksa keeles "Reschitz", ungari keeles "Resicabánya", serbia keeles "Решица"/"Rešica") on linn Rumeenias, Caraș-Severini maakonna halduskeskus. Reșița asub Bârzava jõe ääres ajaloolises Banaadi piirkonnas.
Reșița on oluline tööstuslinn.
2011. aasta rahvaloenduse andmetel oli Reșița elanikest rumeenlasi 90,02%, ungarlasi 2,52%, sakslasi 1,98%, mustlasi 1,53%, serblasi 0,54% ja horvaate 0,47%.
FV103 Spartan

FV103 Spartan on Suurbritannia soomustransportöör.
Caransebeș

Caransebeș (saksa keeles "Karansebesch", ungari keeles "Karánsebes") on linn Rumeenias Caraș-Severini maakonnas. Linn asub ajaloolises Banaadi piirkonnas, maakonnakeskusest Reșițast ligikaudu 29 km idakirdes. Caransebeș paikneb kohas, kus Sebeși jõgi suubus Timiși jõkke.
Linna haldusalasse kuulub Jupa küla (ungari keeles "Zsuppa").
2011. aasta rahvaloenduse andmetel oli linna elanikest rumeenlasi 93,48%, ukrainlasi 1,56%, sakslasi 1,17% ja ungarlasi 0,78%.
Caransebeși on esmamainitud 1289. aastal.
Operatiivväejuhatus Lõuna

Operatiivväejuhatus "Lõuna" ("Оперативне командування «Південь»") on Ukraina maavägede üksus. Selle tegevuspiirkonnaks on määratud Vinnõtsja oblast, Kirovohradi oblast, Mõkolajivi oblast, Odessa oblast ja Hersoni oblast.
Tiivad (film)

"Tiivad" ("Wings") on 1927. aasta Ameerika Ühendriikide tumm-sõjafilm, mille produtseeris Lucien Hubbard, lavastas William A. Wellman ja levitas Paramount Pictures. Peaosades mängivad Clara Bow, Charles Rogers ja Richard Arlen.
Filmi tegevus leiab aset esimese maailmasõja ajal.
Film võitis parima filmi Oscari esimesel Oscari-galal 1929. aastal. Lühirolli mänginud Gary Cooperil aitas film kinnitada kanda näitlejana Hollywoodis.
Deep Water (telesari, 2019)

"Deep Water" on 2019. aasta augustis Suurbritannia telekanalis ITV esilinastunud kuueosaline telesari. Sarja režissöörid on Jim Loach, Al Mackay ja Harry Wootliff.
Stsenaariumi kirjutas Anna Symon Paula Daly teoste põhjal. Peaosades on näitlejad Anna Friel, Sinéad Keenan ja Rosalind Eleazar. 
Sarja umbes kolmveerandtunnistes osades vaadeldakse inimsuhteid kolme naispeategelase pilgu läbi.
Rainis (eesnimi)

Rainis on mehenimi.
1. jaanuari 2022 seisuga oli Eestis eesnimi Rainis 350 mehel. Rainis on Eestis levikult 337. mehenimi.
Kõige populaarsem oli eesnimi Rainis vanuserühmas 25–29, kus neid oli 10 000 elaniku kohta 4,57 ning Lääne-Viru maakonnas, kus neid oli 10 000 elaniku kohta 7,4. Rainis oli keskmiselt 31 aasta vanune (mediaanvanus oli 32).
TÜ/Bigbank VK

TÜ/Bigbank (ka "Tartu Ülikool/Bigbank", "Tartu Ülikooli võrkpallinaiskond") on Tartus asuv Eesti võrkpallinaiskond. Tegemist on Tartu esindusnaiskonnaga, mis osaleb Eesti meistrivõistlustel ja Balti liigas. Naiskond kuulub Spordiklubi Duo alla.
Ajalugu.
Nimetused:
Tulemused.
Võidud.
Eesti meistrivõistlused
Eesti karikavõistlused
Balti liiga
Koosseisud.
Eesti meistritiitli võitnud koosseisud.
1 Mari Liis Tasa3 Kadi Mägi5 Kertti Külm6 Liis Noormets7 Merilin Paalo8 Laura Reiter9 Ingrid Kiisk10 Renate Pikk11 Kristin Kägu12 Kerttu Lääne13 Ingris Suvi14 Mari Arak17 Ann Starkopf18 Juta Kraav21 Marje RosenblattPeatreener: Andrei OjametsAbitreener: Hendrik Rikand
1 Jade Šadeiko2 Katariina Vengerfeldt3 Kadi Mägi4 Kertu Kollo5 Kertti Külm6 Liis Noormets7 Siiri Mari Sikk8 Laura Reiter9 Ingrid Kiisk10 Renate Pikk11 Kristin Kägu12 Juudit Kure-Pohhomov13 Ingris Suvi14 Mari Arak15 Mona Marandi16 Annabel Huik17 Julija MõnnakmäePeatreener: Kristjan KaisAbitreener: Hendrik Rikand
Kalvet

Kalvet on eesti perekonnanimi.
Statistika.
2022. aasta 1. jaanuari seisuga oli Eestis perekonnanimi Kalvet 179 inimesel: 92 mehel ja 87 naisel. Perekonnanimede levikult oli Kalvet meeste puhul 914. kohal ja naiste puhul 1119. kohal.
Perekonnanimi Kalvet oli kõige levinum vanuserühmas 60–64 aastat, kus seda oli 10 000 elaniku kohta 1,17. Nimi oli kõige sagedasem Lääne-Viru maakonnas, kus sellist nime kandis maakonna 10 000 elaniku kohta keskmiselt 5,68 inimest.
Nimede eestistamise käigus võeti 1935–1940 aastal Kalvet uueks nimeks kokku 50 juhul, kui loobuti nimedest Zapp kolmel korral, Karlson, Kraus, Klement, Krevald, Krieger, Kruhberg, Paalberg ja Peterson kahel korral, lisaks veel nimedest Gerasimov, Karlssohn, Kirp, Konks, Kontrakt, Krämann, Krestjanson, Kutusov, Trelen, Vingar jne.
Deva

Deva (ungari keeles "Déva", Saksa keeles "Diemrich") on linn Rumeenias Transilvaanias, Hunedoara maakonna halduskeskus. Deva asub Mureși jõe vasakul kaldal.
2011. aasta rahvaloenduse andmetel Deva elanikest rumeenlasi 89,67%, ungarlasi 7,79% ja mustlasi 1,6%.
Deva kindlust on esmamainitud 1269. aastal. Linnaks on Devat ürikutes nimetatud esimest korda 1307. aastal.
Katalin Novák

Katalin Éva Veresné Novák (sündinud 6. septembril 1977 Szegedis) on Ungari poliitik, kes oli 10. maist 2022 kuni 26. veebruarini 2024 Ungari president. 
Ta on õppinud Budapesti Corvinuse ülikoolis majandust ja 1999–2004 Szegedi Teadusülikoolis õigusteadust. 
Ta oli aastatel 2017–2021 oli Novák Fideszi aseesimees. 
Aastatel 2001–2003 töötas ta välisministeeriumi referendina ja 2010–2012 välisministri nõunikuna ning 2014–2020 kantslerina inimressursside ministeeriumis. 
2018–2022 oli ta parlamendi liige ja 2020–2021 portfellita perekonnaminister. 
10. märtsil 2022 valis Rahvuskogu (parlament) Nováki 137 poolthäälega riigi presidendiks. 
Katalin Novák teatas 10. veebruaril 2024, et astub presidendiametist tagasi, kuna avalikkus sai teada tema 2023. aastal tehtud otsusest anda armu lastekodu direktori asetäitjale, kes aitas asutuse endisel direktoril pedofiiliakuritegusid varjata. Ungari parlament rahuldas tema tagasiastumispalve 26. veebruaril 2024. 
Novák on abielus, tal on kolm last.
Călărași

Călărași on linn Rumeenias Munteenias, Călărași maakonna halduskeskus. Călărași asub Doonau Borcea haru ääres, Bulgaaria piirist ligikaudu 11 km kaugusel.
Călărași on tööstuslinn. Linnas asub terasetehas Donasid.
Asulat on esmamainitud 1593. aastal.
Julija Pajevska

Julija Pajevska (ukraina keeles "Юлія Георгіївна Паєвська", hüüdnimi Taira; sündinud 19. detsembril 1968 Kiievis) on Ukraina vabatahtlik ja sõjaväemeedik.
Elukäik.
Tegevus tsiviilis.
Pajevska töötas kuni 2014. aastani disainerina. Samuti tegeles ta aikidooga, on töötanud aikidootreenerina ja on ühtlasi olnud Ukraina aikidooföderatsiooni president. Meditsiini õppima ajendas teda enda sõnul just töö treenerina, kuna sport ja vigastused käivad käsikäes.
Ta liitus detsembris 2013 meedikuna Euromaidaniga ja hakkas kasutama hüüdnime Taira.
Sõjaväemeedikuna.
Pärast sõja puhkemist 2014. aastal tegutses ta sõjaväemeediku ja sõjaväemeditsiini õpetajana Donbassis, kus viibis kuni 2018. aastani. Sel ajal asutas ta vabatahtliku meditsiiniüksuse Taira Inglid ("Ангели Тайри"), mis ravis nii tsiviilisikutest kui ka sõjaväelastest haavatuid. 2018. aastal liitus ta Ukraina relvajõududega, tema üksus paiknes Mariupolis, kus ta juhtis 61. mobiilset hospitali. 2020. aastal ta demobiliseeriti, ent jätkas vabatahtliku parameedikuna.
Pärast Venemaa täiemahulist sissetungi 2022. aastal jätkas ta meedikuna tegevust Mariupolis.
2021. aastal oli ta saanud kehakaamera, et jäädvustada oma tegevust dokumentaalsarja jaoks. 6. veebruarist kuni 10. märtsini 2022 salvestas ta 256 GB videoid. 15. märtsil andis ta piiramisrõngas Mariupolis mälukaardi Associated Pressi ajakirjanikule, kes selle linnast välja smugeldas.
Vangistus.
16. märtsil 2022 langes Pajevska koos kiirabiauto juhiga Vene sõjaväelaste kätte vangi. Hiljem näidati teda korduvalt Venemaa propagandakanalites, ent Venemaa võimud ei tunnistanud tema vangis viibimist ja väitsid, et ei tea ta asukohta. Pajevska vabastati pärast kolmekuulist vangistust 17. juunil 2022.
Vigastus ja Invictus Games.
Teenistuse käigus sai Pajevska vigastada, mille tagajärjel paigaldati talle puusaproteesid.
Vigastatud veteranina pidi ta võistlema 2020. aasta Invictus Gamesi mängudel ujumises ja vibulaskmises. Koroonapandeemia tõttu lükati spordivõistlus kaks aastat edasi, 2022. aasta aprilli. Vangistuses viibimise tõttu ei saanud Pajevska seega mängudel osaleda ja tema asemel võistles seal tema tütar Anna-Sofija Puzanova, kes võitis vibulaskmises pronksmedali.
Râmnicu Sărat

Râmnicu Sărat (varasemas kirjaviisis Rîmnicu Sărat, saksa keeles "Rümnick" või "Rimnik") on linn Rumeenias Buzău maakonnas. Linn asub ajaloolises Munteenia piirkonnas, maakonnakeskusest Buzăust ligikaudu 31 km kirdes.
Asulat on esmamainitud 1439. aastal. Râmnicu Sărati on ürikutes linnaks nimetatud esimest korda 1574. aastal.
Deep Water

"Deep Water" on mitme teose pealkiri:
Deep Water on koht Lääne-Virginias.
Oued Amlil

Oued Amlil on linn Marokos Fès-Meknèsi piirkonnas Taza provintsis. 
Elanike arv oli 2014. aasta Maroko rahvaloenduse järgi 10 405. 1994. aasta Maroko rahvaloenduse järgi oli elanikke 6524, 2004. aasta Maroko rahvaloenduse järgi 8246.
"Amlil" tähendab tamasikti keeles 'valge'. Linna nimi tähendab 'valge jõgi'.
IFK Göteborg

Idrottsföreningen Kamraterna Göteborg (ametlikult IFK Göteborg Fotboll) on Rootsi jalgpalliklubi, mis tegutseb Göteborgis. See mängib Rootsi kõrgliigas Allsvenskan. Klubi on asutatud 1904. aastal.
Göteborg on tulnud Rootsi meistriks 18 korda, Rootsi praegune kõrgliiga Allsvenskan on võidetud 13 korda. Göteborgist on enam kordi Rootsi meistriks tulnud ainult Malmö FF. Esimest korda tuli Göteborg Rootsi meistriks 1908. aastal. Göteborg on tulnud Rootsi meistriks kõigil kümnenditel peale 1920., 1970. ja 2010. aastate. Rootsi kõrgliigas on Göteborg püsivalt mänginud alates 1977. aastast. Göteborgi kõige edukam periood oli 1982–1996, mil võideti 15 võimalikust Rootsi meistritiitlist kümme. Rootsi karikavõistlused on võidetud kaheksa korda ning karikavõitude arvestuses jagatakse AIK-iga teist kohta.
1982. ja 1987. aastal võitis Göteborg UEFA karika ning on sellega ainus Põhjamaade klubi, mis on võitnud UEFA ühe peamise klubide turniiri. UEFA karika võidu eest 1982. aastal valiti Göteborg rahvahääletusel Jerringi spordiauhinna võitjaks; Göteborg on ainus Rootsi jalgpalliklubi, mis on selle auhinna võitnud.
Alates 2009. aastast on Göteborgi kodustaadion olnud Gamla Ullevi, mis mahutab 18 416 pealtvaatajat. Staadioni jagatakse Örgryte IS-i ja GAIS-iga.
Göteborg on Rootsi kõige suurema toetajaskonnaga jalgpalliklubi. Göteborgi fänniorganisatsioon kannab nime Supporterklubben Änglarna.
Praegune koosseis.
"Seisuga 21. mai 2022"
Nikomachos

Nikomachos (Νικόμαχος) oli vanakreeka mütoloogias arstikunsti heeros.
Nikomachos (Νικόμαχος) oli mitme ajaloolise isiku nimi:
Brookline

Brookline on vald USA-s Massachusettsi osariigis. See kuulub halduslikult Norfolki maakonna koosseisu, kuid paikneb eksklaavina Suffolki maakonna ja Middlesexi maakonna vahel. Läänes piirneb Brookline Newtoni linnaga, ülejäänud külgedelt Bostoniga.
Elanike arv on 2020. aasta rahvaloenduse järgi 63 191. Aastal 2010 oli elanikke 58 732.
Brookline asutati 1638. aastal. Algselt kandis see nime Muddy River ja oli osa Bostonist. Nime Brookline sai see 1705. aastal.
Linnas tegutseb 1882. aastal asutatud spordiklubi The Country Club, mis on eelkõige tuntud golfiklubina. The Country Clubi golfiväljakul on peetud golfi suurvõistlusi alates 20. sajandi algusest.
Brookline'is asub mitu maastikuarhitekti Frederick Law Olmstedi kavandatud linnaparki.
Brookline'is sündis USA 35. president John F. Kennedy ja mitmed teised Kennedyte suguvõsa liikmed. John F. Kennedy lapsepõlvekodu võeti 1964. aastal muinsuskaitse alla. 1967. aastal kuulutati see ajaloolise tähtsusega paigaks ("John Fitzgerald Kennedy National Historic Site"). Praegu asub seal majamuuseum, mida haldab Rahvusparkide Teenistus.
Alates 1987. aastast on Brookline'i sõpruslinn Quezalguaque Nicaraguas.
Niet Molotoff

"Niet Molotoff" ("Ei Molotoff") on Talvesõja ajal loodud Soome propaganda- ja sõjalaul, milles naeruvääristatakse Soomele kallale tunginud diktaator Stalinit jt Nõukogude Liidu riigijuhte ning Nõukogude Punaarmeed. 
Selle pealkiri viitab aastatel 1939–1949 Nõukogude Liidu välisministriks olnud Vjatšeslav Molotovile, keda võrreldakse Vene keisririigi ajal aastatel 1898–1904 Soome kindralkuberneriks olnud venestaja Nikolai Bobrikoviga. Laulu refrään nimetab Molotovi suuremaks valetajaks kui Bobrikov.
Laulu algseks esitajaks oli Matti Jurva, selle sõnad kirjutas Tatu Pekkarinen. Jurva salvestas laulu esimest korda 1942. aastal koos Kristalli-Tanssiorkesteriga George de Godzinsky dirigeerimisel. Laulu viisistas Robert von Essen. 
2022. aastal, seoses Venemaa täiemahulise sõjalise sissetungiga Ukrainasse, loodi laulu ukrainakeelne versioon nimega "Niet Vladimir", mis viitab Venemaa juhile Vladimir Putinile.
1. kaardiväe tankiarmee

1. kaardiväe tankiarmee (vene keeles "1-я гвардейская танковая Краснознамённая армия") on Venemaa maaväe koosseisu kuuluv tankiväekoondis.
Ajalugu.
Üksuse ajalugu ulatub 1942. aasta juulis Nõukogude Liidu Punaarmee koosseisus moodustatud 1. tankiarmeeni, mis reformeeriti 1944. aasta jaanuaris 1. kaardiväe tankiarmeeks. Armee võitles toona marssal Mihhail Katukovi juhtimisel Teise maailmasõja idarindel Saksamaa vastu, osaledes näiteks Stalingradi lahingus, Kurski lahingus, Kamnjanetsi-Podilskõi kotis, Lvivi-Sandomierzi ja Vistula-Odra pealetungides ning viimaks ka Berliini lahingus. Pärast sõda paiknes armee Ida-Saksamaal osana sealsest Nõukogude Liidu väegrupist.
Pärast külma sõja lõppu ja sellest tingitud Nõukogude Liidu vägede väljaviimist paigutati armee ümber Smolenskisse ning saadeti 1999. aastal laiali. 
Armee taasmoodustati 2014. aastal toimunud sõjaväereformi raames.
2022. aasta sõjategevus.
Armee üksused osalesid 2022. aastal toimunud Harkivi lahingus.
Sinu uus sugulane

"Sinu uus sugulane" on Eesti dokumentaalsari.
Sari tutvustab Eestis tuntud inimeste kujunemist nende esivanemate kaudu ning viib nad üllatuslikult kokku uute sugulastega, kelleks on kõigile tuntud inimesed. Sarja tootis ning seda näitab ETV. Esimene hooaeg oli eetris 2022. aasta veebruaris-märtsis, erandina oli eetris esimene saade 31. detsembril 2021. Sarja tegemist koos sarjale omaste üllatussugulastega tutvustati ETV saadetes "Hommik Anuga" ja "Ringvaade".
Enterprise Center

Enterprise Center on spordihall USA-s Missouri osariigis Saint Louise kesklinnas.
Enterprise Centeri ehitust alustati 1992. aastal ja hall avati 1994. aasta oktoobris. Alates 1995. aastast on see olnud NHL-is mängiva jäähokiklubi St. Louis Bluesi koduhall. Seal on peetud ka korvpallivõistlusi ja muid spordiüritusi ning kontserte. Jäähokimängude ajal mahutab hall 18 096 pealtvaatajat ja kontsertide ajal 22 000 pealtvaatajat.
Enterprise Center on kandnud veel nimesid "Kiel Center" (1994–2000), "Savvis Center" (2000–2006) ja "Scottrade Center" (2006–2018). 2018. aastal läksid spordihalli nimeõigused üle valdusühingule Enterprise Holdings ning sellest alates on spordihalli nimi olnud Enterprise Center.
Gila River Arena

Gila River Arena (aastatel 2003–2006 Glendale Arena ja (2006–2014 Jobing.com Arena) on mitmeotstarbeline meelelahutusareen USA-s Arizona osariigis Glendale'is. See asub Glendale'i meelelahutus- ja ostupiirkonnas Westgate Entertainment District.
Gila River Arena avati 2003. aasta detsembris.
Aastatel 2003–2022 oli Gila River Arena National Hockey League'i (NHL) jäähokiklubi Arizona Coyotesi koduhall.